ROZHODNUTIE KOMISIE
z 8. apríla 2009
o nezaradení niektorých látok do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom K(2009) 2593]
(Text s významom pre EHP)
(2009/322/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
V nariadení Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
V prípade viacerých kombinácií aktívnych látok a typov výrobkov uvedených v danom zozname všetci účastníci buď odstúpili z programu na preskúmanie látok, alebo členský štát, ktorý bol určený ako spravodajca na hodnotenie, nedostal úplnú dokumentáciu v lehote uvedenej v článku 9 a v článku 12 ods. 3 nariadenia (ES) č. 1451/2007.
(3)
Podľa článku 11 ods. 2, článku 12 ods. 1 a článku 13 ods. 5 nariadenia (ES) č. 1451/2007 Komisia preto o tejto skutočnosti informovala členské štáty. Tieto informácie boli 18. januára 2008 uverejnené aj elektronickými prostriedkami.
(4)
Žiadna osoba ani členský štát neprejavili do troch mesiacov od tohto uverejnenia záujem prevziať úlohu účastníka pre príslušné látky a typy výrobkov.
(5)
Podľa článku 12 ods. 5 nariadenia (ES) č. 1451/2007 by sa preto príslušné látky a typy výrobkov nemali zaradiť do prílohy I, IA alebo IB k smernici 98/8/ES.
(6)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Látky a typy výrobkov uvedené v prílohe k tomuto rozhodnutiu sa nezaraďujú do prílohy I, IA ani IB k smernici 98/8/ES.
Článok 2
Na účely článku 4 ods. 2 nariadenia (ES) č. 1451/2007 sa toto rozhodnutie uplatňuje od 1. marca 2009.
Článok 3
Toto rozhodnutie je určené členským štátom.
V Bruseli 8. apríla 2009